KOMISSION PÄÄTÖS,
tehty 26 päivänä elokuuta 2005,
Alankomaissa käytettävien sianruhojen luokitusmenetelmien hyväksymisestä
(tiedoksiannettu numerolla K(2005) 3234)
(Ainoastaan hollanninkielinen teksti on todistusvoimainen)
(2005/627/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön sianruhojen luokitusasteikosta 13 päivänä marraskuuta 1984 annetun neuvoston asetuksen (ETY) N:o 3220/84 (1) ja erityisesti sen 5 artiklan 2 kohdan,
sekä katsoo seuraavaa:
(1)
Asetuksen (ETY) N:o 3220/84 2 artiklan 3 kohdassa säädetään, että sianruhojen luokittelu on tehtävä arvioimalla vähärasvaisen lihan osuus tilastollisesti testatuilla arviointimenetelmillä, jotka perustuvat sianruhon yhden tai useamman anatomisen osan fyysiseen mittaukseen. Luokitusmenetelmät voidaan hyväksyä, jos arvioinnissa noudatetaan tilastollista enimmäisvirhepoikkeamaa. Kyseinen sallittu poikkeama määritellään yhteisön sianruhojen luokitusasteikon soveltamista koskevista yksityiskohtaisista säännöistä 24 päivänä lokakuuta 1985 annetun komission asetuksen (ETY) N:o 2967/85 (2) 3 artiklan 2 kohdassa.
(2)
Komission päätöksellä 87/131/ETY (3) hyväksytään Alankomaissa käytettävä sianruhojen luokitusmenetelmä.
(3)
Teknisten mukautusten vuoksi Alankomaiden hallitus on pyytänyt komissiota hyväksymään 1 päivästä heinäkuuta 2006 alkaen uuden kaavan päätöksen 87/131/ETY nojalla nykyisin käytettävää HGP 2 -laitetta varten sekä hyväksymään uuden sianruhojen luokitusmenetelmän, minkä vuoksi se on toimittanut asetuksen (ETY) N:o 2967/85 3 artiklassa vaaditut tiedot.
(4)
Hakemusta arvioitaessa todettiin, että tarvittavat edellytykset kyseisten luokitusmenetelmien hyväksymiseksi täyttyvät.
(5)
Laitteiden tai luokittelumenetelmien muutoksia ei voida sallia lukuun ottamatta muutoksia, jotka hyväksytään saadun kokemuksen perusteella tehdyllä komission päätöksellä. Sen vuoksi tämä hyväksyminen voidaan peruuttaa.
(6)
Selkeyden vuoksi päätös 87/131/ETY olisi kumottava ja korvattava uudella päätöksellä.
(7)
Tässä päätöksessä säädetyt toimenpiteet ovat sianlihan hallintokomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Seuraavien menetelmien käyttö hyväksytään sianruhojen luokitusta varten Alankomaissa asetuksen (ETY) N:o 3220/84 mukaisesti:
a)
Hennessy Grading Probe -laite (HGP 2) ja siihen liittyvät arviointimenetelmät, joista on yksityiskohtaiset tiedot liitteessä olevassa 1 osassa,
b)
VISION system -laite (VCS 2000) ja siihen liittyvät arviointimenetelmät, joista on yksityiskohtaiset tiedot liitteessä olevassa 2 osassa.
2 artikla
Laitteiden tai arviointimenetelmien muutoksia ei hyväksytä.
3 artikla
Kumotaan päätös 87/131/ETY.
4 artikla
Tämä päätös on osoitettu Alankomaiden kuningaskunnalle.
Tehty Brysselissä 26 päivänä elokuuta 2005.